
ABBOZZ TA’ RIŻOLUZZJONI LEĠIŻLATTIVA TAL-PARLAMENT EWROPEW
dwar il-proposta għal regolament tal-Kunsill li jistabbilixxi l-programm ta’ assistenza għad-dekummissjonar nukleari tal-impjant tal-enerġija nukleari ta’ Ignalina fil-Litwanja għall-perjodu 2028-2034, u li jħassar ir-Regolament (UE) 2021/101
(Konsultazzjoni)
Il-Parlament Ewropew,
–	wara li kkunsidra l-proposta tal-Kummissjoni lill-Kunsill (COM(2025)0476),
–	wara li kkunsidra l-Att tal-Adeżjoni tal-2003 u, b’mod partikolari l-Artikolu 3(2) tal-Protokoll Nru 4 tiegħu, 
–	wara li kkunsidra l-valutazzjoni baġitarja maħruġa mill-Kumitat għall-Baġits,
–	wara li kkunsidra l-Artikolu 84 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Industrija, ir-Riċerka u l-Enerġija (A10-0197/2026),
1.	Japprova l-proposta tal-Kummissjoni kif emendata;
2.	Jistieden lill-Kummissjoni timmodifika l-proposta tagħha konsegwentement, skont l-Artikolu 293(2) tat-Trattat dwar il-Funzjonament tal-Unjoni Ewropea;
3.	Jistieden lill-Kunsill jinfurmah jekk ikollu l-ħsieb li jitbiegħed mit-test approvat mill-Parlament;
4.	Jitlob lill-Kunsill jerġa’ jikkonsultah jekk ikollu l-ħsieb li jemenda l-proposta tal-Kummissjoni b’mod sustanzjali;
5.	Jagħti istruzzjonijiet lill-President tiegħu biex tgħaddi l-pożizzjoni tal-Parlament lill-Kunsill u lill-Kummissjoni.









2025/0268(NLE)
Proposta għal
REGOLAMENT TAL-KUNSILL
li jistabbilixxi l-programm ta’ assistenza għad-dekummissjonar nukleari tal-impjant tal-enerġija nukleari ta’ Ignalina fil-Litwanja għall-perjodu 2028-2034, u li jħassar ir-Regolament (UE) 2021/101
IL-KUNSILL TAL-UNJONI EWROPEA,
Wara li kkunsidra l-Att tal-Adeżjoni tal-2003 u, b’mod partikolari l-Artikolu 3(2) tal-Protokoll Nru 4 tiegħu,
Wara li kkunsidra l-proposta tal-Kummissjoni Ewropea,
Billi:
(1)	F’konformità mal-Protokoll Nru 4 dwar l-impjant tal-enerġija nukleari ta’ Ignalina mehmuż mal-Att tal-Adeżjoni tal-2003[footnoteRef:2], li jikkostitwixxi l-bażi legali tal-programm Ignalina, il-Litwanja impenjat ruħha li tagħlaq l-Unità 1 u l-Unità 2 tal-impjant tal-enerġija nukleari ta’ Ignalina sal-31 ta’ Diċembru 2004 u sal-31 ta’ Diċembru 2009 rispettivament, u li mbagħad tgħaddi għad-dekummissjonar ta’ dawk l-unitajiet.  [2: 	ĠU L 236, 23.9.2003, p. 944, ELI: http://data.europa.eu/eli/treaty/acc_2003/act_1/pro_4/sign.] 

(2)	F’konformità mal-obbligi tagħha skont l-Att tal-Adeżjoni, u bl-assistenza tal-Unjoni, il-Litwanja għalqet iż-żewġ unitajiet fl-iskadenzi rispettivi u għamlet progress sinifikanti favur id-dekummissjonar tagħhom. Hemm bżonn aktar ħidma biex ikompli jonqos il-livell tal-periklu radjoloġiku. Abbażi tal-istimi disponibbli, għal dan il-għan wara l-2027 hemm bżonn riżorsi finanzjarji addizzjonali.
(3)	Id-dekummissjonar tal-impjant tal-enerġija nukleari kopert minn dan ir-Regolament irid isir f’konformità mal-leġiżlazzjoni tal-Unjoni dwar is-sikurezza nukleari, jiġifieri d-Direttiva tal-Kunsill 2009/71/Euratom[footnoteRef:3], u dwar l-immaniġġjar tal-iskart, jiġifieri d-Direttiva tal-Kunsill 2011/70/Euratom[footnoteRef:4]. Skont din il-leġiżlazzjoni, ir-responsabbiltà aħħarija għas-sikurezza nukleari u għas-sikurezza tal-fjuwil użat u tal-immaniġġjar tal-iskart radjuattiv tibqa’ tal-Litwanja. Madankollu, peress li l-piż finanzjarju marbut ma’ dawk l-attivitajiet jaqbeż il-kostijiet totali tal-programm tad-dekummissjonar, huwa essenzjali li jiġi żgurat li l-Litwanja ma terfax din ir-responsabbiltà waħedha, b’mod partikolari peress li l-indirizzar tat-theddid potenzjali għas-sikurezza huwa ta’ benefiċċju għall-Unjoni kollha kemm hi, u mhux għal-Litwanja biss. [3: 	Id-Direttiva tal-Kunsill 2009/71/Euratom tal-25 ta’ Ġunju 2009 li tistabbilixxi qafas Komunitarju għas-sigurtà tal-installazzjonijiet nukleari (ĠU L 172, 2.7.2009, p. 18, ELI: http://data.europa.eu/eli/dir/2009/71/oj).]  [4: 	Id-Direttiva tal-Kunsill 2011/70/Euratom tad-19 ta’ Lulju 2011 li tistabbilixxi qafas Komunitarju għall-ġestjoni responsabbli u sikura ta’ fjuwil użat u skart radjuattiv (ĠU L 199, 2.8.2011, p. 48, ELI: http://data.europa.eu/eli/dir/2011/70/oj).] 

(4)	Filwaqt li jirrikonoxxi li l-għeluq prematur u d-dekummissjonar konsegwenti tal-impjant tal-enerġija nukleari ta’ Ignalina b’żewġ unitajiet tar-reatturi tat-tip RBMK ta’ 1 500 MW li huma simili għal dawk użati fl-impjant tal-enerġija nukleari ta’ Chernobyl, iżda huma aktar b’saħħithom minnhom, li ntirtu mingħand l-Unjoni Sovjetika, kellhom natura bla preċedent u għal-Litwanja kienu jirrappreżentaw piż finanzjarju eċċezzjonali mhux proporzjonat mad-daqs u mas-saħħa ekonomika tal-pajjiż, il-Protokoll Nru 4 tal-Att ta’ Adeżjoni tal-2003 iddikjara li l-assistenza tal-Unjoni permezz tal-programm ta’ assistenza għad-dekummissjonar nukleari tal-impjant tal-enerġija nukleari ta’ Ignalina fil-Litwanja (il-“programm”) għandha tissokta bla skossi u tiġi estiża wara l-2006, għall-perjodu tal-Perspettivi Finanzjarji li jmiss. Il-prinċipji oriġinali tal-programm, kif stipulati mill-Protokoll Nru 4, jiddikjaraw li l-programm Ignalina estiż għandu jkun ibbażat fuq l-istess elementi u prinċipji kif deskritti fl-Artikolu 2 tal-Protokoll, inkluż miżuri biex tissaħħaħ is-sigurtà tal-provvista tal-enerġija u tittejjeb l-effiċjenza enerġetika fil-Litwanja. Madankollu, sabiex jiġi żgurat użu trasparenti u effiċjenti tal-fondi, il-programm Ignalina li għaddej bħalissa, kif miftiehem mil-Litwanja, huwa ffukat biss fuq il-proċess tad-dekummissjonar, u b’hekk jimmassimizza l-effiċjenza tal-finanzjament.
(5)	Dan ir-Regolament jistabbilixxi ammont ta’ referenza għall-programm għall-perjodu 2028-2034.
(6)	Fl-implimentazzjoni tal-programm, jenħtieġ li jiġu żgurati l-konsistenza, il-koerenza u s-sinerġiji mal-politiki u mal-programmi rilevanti tal-Unjoni, b’mod partikolari mal-Istrument għal Kooperazzjoni fil-qasam tas-Sikurezza Nukleari u d-Dekummissjonar stabbilit bir-Regolament tal-Kunsill [XXX][footnoteRef:5], u mal-politiki u l-programmi rilevanti tal-Unjoni u nazzjonali li jappoġġaw it-tranżizzjoni soċjali u ekonomika tar-reġjun ta’ Visaginas. [5:  	Ir-Regolament tal-Kunsill (UE) …/… li jistabbilixxi l-Istrument għal Kooperazzjoni fil-qasam tas-Sikurezza Nukleari u d-Dekummissjonar għall-perjodu 2028-2034 u li jħassar ir-Regolamenti (Euratom) 2021/100 u (Euratom) 2021/948 (ĠU, …, … ELI: …).] 

(7)	F’ambjent ekonomiku, soċjali u ġeopolitiku li qed jinbidel malajr, l-esperjenza reċenti wriet il-ħtieġa ta’ qafas finanzjarju pluriennali u ta’ programmi tal-infiq tal-Unjoni li jkunu aktar flessibbli. Għal dak il-għan, u bi qbil mal-objettivi tal-programm, jenħtieġ li l-finanzjament, filwaqt li jiżgura l-iżborż tal-allokazzjoni tal-baġit għall-perjodu 2028-2034 u prevedibbiltà suffiċjenti għall-implimentazzjoni tal-baġit, iqis kif xieraq il-ħtiġijiet ta’ politika li dejjem qed jevolvu u l-prijoritajiet tal-Unjoni kif identifikati fid-dokumenti rilevanti ppubblikati mill-Kummissjoni, fir-riżoluzzjonijiet tal-Parlament Ewropew u fil-konklużjonijiet tal-Kunsill. ▌ 
(8)	Ir-Regolament (UE, Euratom) 2024/2509 tal-Parlament Ewropew u tal-Kunsill[footnoteRef:6] japplika għall-programm. Jistabbilixxi r-regoli dwar l-istabbiliment u l-implimentazzjoni tal-baġit ġenerali tal-Unjoni, inkluż ir-regoli dwar l-għotjiet, il-premjijiet, id-donazzjonijiet nonfinanzjarji, l-akkwist, il-ġestjoni indiretta, l-assistenza finanzjarja, l-istrumenti finanzjarji u l-garanziji baġitarji. [6: 	Ir-Regolament (UE, Euratom) 2024/2509 tal-Parlament Ewropew u tal-Kunsill tat-23 ta’ Settembru 2024 dwar ir-regoli finanzjarji applikabbli għall-baġit ġenerali tal-Unjoni (ĠU L, 2024/2509, 26.9.2024, ELI: http://data.europa.eu/eli/reg/2024/2509/oj).] 

(9)	F’konformità mar-Regolament (UE, Euratom) 2024/2509, ir-Regolament (UE, Euratom) Nru 883/2013 tal-Parlament Ewropew u tal-Kunsill[footnoteRef:7], ir-Regolament tal-Kunsill (KE, Euratom) Nru 2988/95[footnoteRef:8], ir-Regolament tal-Kunsill (Euratom, KE) Nru 2185/96[footnoteRef:9], u r-Regolament tal-Kunsill (UE) 2017/1939[footnoteRef:10], l-interessi finanzjarji tal-Unjoni għandhom jiġu protetti permezz ta’ miżuri proporzjonati, inkluż il-prevenzjoni, id-detezzjoni, il-korrezzjoni u l-investigazzjoni ta’ irregolaritajiet u ta’ frodi, l-irkupru ta’ fondi mitlufa, imħallsa bi żball jew użati b’mod mhux korrett u, fejn xieraq, l-impożizzjoni ta’ sanzjonijiet amministrattivi. B’mod partikolari, f’konformità mar-Regolamenti (UE, Euratom) Nru 883/2013 u (Euratom, KE) Nru 2185/96, l-Uffiċċju Ewropew Kontra l-Frodi (OLAF) jista’ jwettaq investigazzjonijiet, inkluż verifiki u spezzjonijiet fuq il-post, biex jistabbilixxi jekk kienx hemm frodi, korruzzjoni jew xi attività illegali oħra li taffettwa l-interessi finanzjarji tal-Unjoni. F’konformità mar-Regolament (UE) 2017/1939, l-Uffiċċju tal-Prosekutur Pubbliku Ewropew (UPPE) jista’ jinvestiga u jressaq każijiet ta’ frodi u attivitajiet illegali oħrajn li jaffettwaw l-interessi finanzjarji tal-Unjoni, kif previst fid-Direttiva (UE) 2017/1371 tal-Parlament Ewropew u tal-Kunsill[footnoteRef:11]. F’konformità mar-Regolament (UE, Euratom) 2024/2509, kull persuna jew entità li tirċievi fondi tal-Unjoni trid tikkoopera bis-sħiħ fil-protezzjoni tal-interessi finanzjarji tal-Unjoni, tagħti d-drittijiet u l-aċċess meħtieġa lill-Kummissjoni, lill-OLAF, lill-UPPE u lill-Qorti Ewropea tal-Awdituri u tiżgura li kull parti terza involuta fl-implimentazzjoni tal-fondi tal-Unjoni tagħti drittijiet ekwivalenti. [7: 	Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1, ELI: http://data.europa.eu/eli/reg/2013/883/oj).]  [8: 	Ir-Regolament tal-Kunsill (KE, Euratom) Nru 2988/95 tat-18 ta’ Diċembru 1995 dwar il-protezzjoni tal-interessi finanzjarji tal-Komunità Ewropea (ĠU L 312, 23.12.95, p. 1, ELI: http://data.europa.eu/eli/reg/1995/2988/oj).]  [9: 	Ir-Regolament tal-Kunsill (Euratom, KE) Nru 2185/96 tal-11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolaritajiet oħra (ĠU L 292,15.11.96, p. 2, ELI: http://data.europa.eu/eli/reg/1996/2185/oj).]  [10: 	Ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) (ĠU L 283, 31.10.2017, p. 1, ELI: http://data.europa.eu/eli/reg/2017/1939/oj).]  [11: 	Id-Direttiva (UE) 2017/1371 tal-Parlament Ewropew u tal-Kunsill tal-5 ta’ Lulju 2017 dwar il-ġlieda kontra l-frodi tal-interessi finanzjarji tal-Unjoni permezz tal-liġi kriminali (ĠU L 198, 28.7.2017, p. 29, ELI: http://data.europa.eu/eli/dir/2017/1371/oj).] 

(9a)	Il-programm jenħtieġ li jiġi implimentat bi trasparenza u responsabbiltà sħaħ fl-użu tar-riżorsi tal-Unjoni sabiex tiġi ppreżervata l-fiduċja pubblika fil-ġestjoni tal-fondi tal-Unjoni. Il-ħtiġijiet finanzjarji kollha li jirfdu kull fażi tal-implimentazzjoni jenħtieġ li jiġu ddokumentati u ġġustifikati b’mod trasparenti, b’diżaggregazzjoni ċara tal-baġit li għandha ssir disponibbli għall-istituzzjonijiet rilevanti.  
(10)	Il-programm għandu jiġi implimentat f’konformità mar-Regolament (UE) [XXX] tal-Parlament Ewropew u tal-Kunsill[footnoteRef:12] [ir-Regolament dwar il-Prestazzjoni] li jistabbilixxi r-regoli għat-traċċar tan-nefqa u l-qafas tal-prestazzjoni għall-baġit, inkluż regoli biex tkun żgurata applikazzjoni uniformi tal-prinċipji ta’ “la tagħmilx ħsara sinifikanti” u l-ugwaljanza bejn il-ġeneri msemmija fl-Artikolu 33(2), punti (d) u ​(f), tar-Regolament (UE, Euratom) 2024/2509 rispettivament, regoli għall-monitoraġġ u r-rapportar dwar il-prestazzjoni tal-programmi u tal-attivitajiet tal-Unjoni, regoli għall-istabbiliment ta’ portal tal-finanzjament tal-Unjoni, regoli għall-evalwazzjoni tal-programmi, kif ukoll dispożizzjonijiet orizzontali oħra applikabbli għall-programmi kollha tal-Unjoni bħal dawk dwar l-informazzjoni, il-komunikazzjoni u l-viżibbiltà. [12: 	ĠU L.., p.] 

(11)	Dan ir-Regolament hu mingħajr preġudizzju għall-eżitu ta’ kwalunkwe proċedura tal-għajnuna mill-Istat li tista’ ssir fil-ġejjieni f’konformità mal-Artikoli 107 u 108 tat-Trattat dwar il-Funzjonament tal-Unjoni Ewropea (TFUE).
(12)	Il-finanzjament skont dan ir-Regolament jenħtieġ li jikkonċentra fuq attivitajiet li jimplimentaw l-objettivi tas-sikurezza tad-dekummissjonar u li jimmitigaw ir-riskji.
(13)	Il-programm jenħtieġ li jinvolvi l-ħolqien ta’ għarfien u l-kondiviżjoni tal-esperjenza bl-objettiv li jinżamm tali għarfien u għarfien espert fl-Unjoni biex jissaħħu l-kompetittività industrijali u l-awtonomija strateġika tagħha. L-għarfien, u l-esperjenza u t-tagħlimiet miksuba fil-kuntest tal-programm b’rabta mal-proċess tad-dekummissjonar nukleari u tal-immaniġġjar tal-iskart jenħtieġ li jinxterdu madwar l-Unjoni, u, fejn xieraq u b’ċerti kundizzjonijiet, lil hinn minnha, mingħajr ma tiġi żvelata kwalunkwe informazzjoni sensittiva li jkollhom l-impriżi, b’koordinazzjoni u sinerġija mal-installazzjonijiet nukleari tal-Kummissjoni fis-siti taċ-Ċentru Konġunt tar-Riċerka (JRC), peress li miżuri bħal dawn iġibu l-akbar valur miżjud tal-Unjoni u jikkontribwixxu għall-iżvilupp tal-ħiliet tas-sikurezza nukleari, għas-sikurezza tal-ħaddiema u tal-pubbliku ġenerali kif ukoll għall-ħarsien tal-ambjent. Il-kamp ta’ applikazzjoni, il-proċedura u l-aspetti ekonomiċi tal-kooperazzjoni jenħtieġ li jiġu dettaljati fil-programmi ta’ ħidma pluriennali u jistgħu jkunu soġġetti wkoll għal ftehimiet bejn l-Istati Membri jew bejn l-Istati Membri u l-Kummissjoni.
(13a) Il-programm jenħtieġ li jiżgura l-ogħla standards ta’ protezzjoni mir-radjazzjoni għall-ħaddiema involuti fl-attivitajiet tad-dekummissjonar u għall-pubbliku ġenerali u għall-ambjent, inkluż miżuri tas-saħħa u s-sikurezza, l-iżvilupp tal-ħiliet, u kundizzjonijiet tax-xogħol ġusti, b’rispett sħiħ tal-liġijiet, l-istandards u l-prinċipju ta’ prekawzjoni tal-Unjoni. Minħabba r-riskji potenzjalment severi u fit-tul assoċjati mal-installazzjonijiet nukleari u mal-ġestjoni tal-iskart radjuattiv, jenħtieġ li l-attivitajiet kollha mwettqa fil-kuntest tal-programm jevitaw li jqiegħdu piżijiet żejda fuq il-ġenerazzjonijiet futuri. 
(14)	Il-JRC jenħtieġ li jiffaċilita d-disseminazzjoni tal-għarfien dwar id-dekummissjonar nukleari fost il-partijiet ikkonċernati differenti tal-Unjoni b’mod ikkoordinat, pereżempju billi jwettaq analiżi tas-suq, rieżamijiet u valutazzjonijiet tal-ħtiġijiet tal-għarfien fl-Unjoni u, meta rilevanti, f’pajjiżi terzi, filwaqt li jidentifika direzzjonijiet potenzjali għal kooperazzjoni, partijiet ikkonċernati interessati u sferi li fihom l-għarfien iġġenerat waqt l-implimentazzjoni tal-programm jipprovdi l-akbar valur miżjud, u jiżviluppa formati għall-kondiviżjoni tal-għarfien. Id-disseminazzjoni tal-għarfien iġġenerat jenħtieġ li jiffinanzjaha l-JRC. Kwalunkwe Stat Membru jenħtieġ li jkun jista’ jibda l-iżvilupp ta’ rabtiet u skambji għad-disseminazzjoni tal-għarfien. Meta rilevanti, skambji bħal dawn jistgħu jkunu jinvolvu lil pajjiżi terzi, fejn tali kooperazzjoni tallinja mal-interessi u l-prijoritajiet strateġiċi tal-Unjoni, b’mod konsistenti u komplementari mal-azzjonijiet imwettqin skont ir-Regolament [XXX] tal-Parlament Ewropew u tal-Kunsill[footnoteRef:13] [Ewropa Globali] u r-Regolament tal-Kunsill [XXX][footnoteRef:14] [INSC-D]. Sabiex jissaħħu s-sovranità teknoloġika u l-awtonomija strateġika tal-Unjoni fis-settur tad-dekummissjonar nukleari, l-għarfien iġġenerat fil-kuntest tal-programm jenħtieġ li primarjament isaħħaħ il-kapaċitajiet tal-Unjoni. Kwalunkwe disseminazzjoni lil hinn mill-Unjoni jenħtieġ li tkun ikkontrollata kif xieraq u soġġetta għal rekwiżiti xierqa ta’ kunfidenzjalità, filwaqt li tiġi żgurata l-protezzjoni tal-interessi tas-sigurtà, tal-proprjetà intellettwali u tat-tmexxija teknoloġika tal-Unjoni. [13: 	ĠU L.., p.]  [14: 	ĠU L.., p.] 

(15)	Id-dekummissjonar tal-impjant tal-enerġija nukleari ta’ Ignalina jenħtieġ li jsir abbażi tal-aqwa għarfien espert tekniku disponibbli, u b’kunsiderazzjoni xierqa għan-natura u l-ispeċifikazzjonijiet teknoloġiċi tal-installazzjonijiet li jridu jiġu ddekummissjonati, biex ikunu żgurati s-sikurezza u l-ogħla livell ta’ effiċjenza possibbli, filwaqt li jitqiesu l-aqwa prattiki Ewropej u internazzjonali, jiġi żgurat l-ogħla livell ta’ sikurezza nukleari u protezzjoni ambjentali, u titqies il-ħtieġa li jiġu minimizzati r-riskji matul iċ-ċiklu tal-ħajja kollu tal-attivitajiet tad-dekummissjonar.
(15a)   Fid-dawl tal-ambjent tas-sigurtà li qed jevolvi u t-theddid għall-infrastruttura kritika, inkluż għas-siti tad-dekummissjonar nukleari, minn sistemi tal-ajru mingħajr bdot abbord, kif muri mill-attakk bid-droni fuq l-impjant tal-enerġija nukleari ta’ Chernobyl fi Frar 2025, il-programm jenħtieġ li jkun jista’ jiffinanzja wkoll miżuri biex tiżdied is-sigurtà tas-sit tal-faċilità nukleari minn theddid ibridu bħal dan. 
[bookmark: _Hlk203134970][bookmark: _Hlk205457520][bookmark: _Hlk228902789](16)	L-effiċjenza tal-programm jenħtieġ li tissaħħaħ permezz ta’ organizzazzjoni mtejba u l-aħjar użu tar-riżorsi umani. Fid-dawl tal-attivitajiet taż-żarmar li jridu jsiru bejn l-2028 u l-2034 u l-esternalizzazzjoni ppjanata taż-żarmar sħiħ taż-żoni ċentrali tax-xaftijiet tar-reattur, jenħtieġ li jiġu implimentati miżuri mmirati ta’ titjib tal-ħiliet, taħriġ mill-ġdid ta’ ħiliet u taħriġ biex jappoġġaw l-adattament u r-riallokazzjoni tal-persunal. Meta jiġu kkunsidrati aġġustamenti tal-ħaddiema minħabba l-esternalizzazzjoni, dawn jenħtieġ li jsiru biss ladarba l-esternalizzazzjoni tkun ġiet implimentata u jenħtieġ li jkunu akkumpanjati minn politiki ta’ taħriġ mill-ġdid u taħriġ mill-ġdid ta’ ħiliet. Jenħtieġ li tali aġġustamenti ma jipperikolawx it-twettiq sikur u effettiv tal-proċess tad-dekummissjonar. 
(17)	Jenħtieġ li jkunu żgurati monitoraġġ u kontroll effettivi tal-evoluzzjoni tal-proċess tad-dekummissjonar mil-Litwanja u mill-Kummissjoni sabiex ikun żgurat l-ogħla valur miżjud tal-Unjoni tal-finanzjament allokat skont dan ir-Regolament, minkejja li r-responsabbiltà aħħarija għad-dekummissjonar tibqa’ tal-Litwanja. Il-monitoraġġ u l-kontroll jinkludu kejl effettiv tal-progress, u l-promulgazzjoni ta’ miżuri korrettivi meta meħtieġ. Għal dak il-għan, bħala parti mill-programmi ta’ ħidma adottati f’konformità mal-Artikolu 9 tar-Regolament tal-Kunsill (UE) 2021/101[footnoteRef:15], twaqqaf kumitat b’funzjonijiet ta’ monitoraġġ u ta’ informazzjoni, kopresedut minn rappreżentant tal-Kummissjoni u tal-Litwanja. [15: 	Ir-Regolament tal-Kunsill (UE) 2021/101 tal-25 ta’ Jannar 2021 li jistabbilixxi l-programm ta’ assistenza għad-dekummissjonar nukleari tal-impjant tal-enerġija nukleari ta’ Ignalina fil-Litwanja u li jħassar ir-Regolament (UE) Nru 1369/2013 (ĠU L 34, 1.2.2021, p. 6, ELI: http://data.europa.eu/eli/reg/2021/101/oj).] 

(18)	Jenħtieġ li jkun possibbli li jiġi rieżaminat il-livell tal-approprjazzjonijiet allokati għall-programm abbażi ta’ rapport komprensiv ta’ implimentazzjoni bil-ħsieb li jiġi żgurat it-twettiq kontinwu u mingħajr interruzzjoni tal-attivitajiet tad-dekummissjonar. Kwalunkwe tali rieżami jenħtieġ li jqis ir-riskji li qed jevolvu, inklużi dawk relatati mal-protezzjoni tal-infrastruttura kritika, filwaqt li jiżgura li s-sikurezza nukleari tinżamm f’kull ħin. 
(19)	Jenħtieġ li l-attivitajiet kofinanzjati skont dan ir-Regolament jiġu identifikati fil-limiti stabbiliti mill-pjan tad-dekummissjonar ippreżentat mil-Litwanja skont ir-Regolament (Euratom) Nru 1369/2013[footnoteRef:16], u r-reviżjonijiet sussegwenti tiegħu. Il-pjan tad-dekummissjonar jiddefinixxi l-kamp ta’ applikazzjoni tal-programm, l-istat aħħari u d-data tal-għeluq tad-dekummissjonar; ikopri l-attivitajiet tad-dekummissjonar, l-iskeda assoċjata tagħhom, u l-kostijiet u r-riżorsi umani meħtieġa. Meta rilevanti, u f’konformità mad-dispożizzjonijiet tal-liġi Litwana jew f’perjodu taż-żmien iqsar, f’każ ta’ xi avveniment sinifikanti li jħalli impatt fuq il-kontenut ta’ dak il-pjan, jenħtieġ li l-Litwanja tippreżenta pjan tad-dekummissjonar aġġornat lill-Kummissjoni għall-kunsiderazzjoni tagħha waqt it-tħejjija tal-programmi ta’ ħidma pluriennali. [16:  	Ir-Regolament tal-Kunsill 1369/2013 u r-Regolament tal-Kunsill (UE) 2021/101 dwar l-appoġġ tal-Unjoni għall-programm ta’ assistenza għad-dekummissjonar nukleari fil-Litwanja (ĠU L 346, 20.12.2013, p. 7, ELI: http://data.europa.eu/eli/reg/2013/1369/oj).] 

(20)	L-attivitajiet imwettqa fil-kuntest tal-programm jenħtieġ li jsiru bi sforz finanzjarju konġunt tal-Unjoni u tal-Litwanja. Ġie stabbilit limitu massimu tal-kofinanzjament tal-Unjoni f’konformità mal-prattika tal-kofinanzjament stabbilita fil-programmi predeċessuri. Filwaqt li jitqiesu l-prattika ta’ programmi komparabbli tal-Unjoni u l-ekonomija msaħħa tal-Litwanja, mill-bidu tal-programm sa tmiem l-implimentazzjoni tal-attivitajiet iffinanzjati skont dan ir-Regolament, ir-rata ta’ kofinanzjament tal-Unjoni jenħtieġ li tkun kemm jista’ jkun qrib is-86 % tal-kostijiet eliġibbli. Il-bqija tal-finanzjament jenħtieġ li jipprovduh il-Litwanja u sorsi oħra li mhumiex il-baġit tal-Unjoni, bħal istituzzjonijiet finanzjarji internazzjonali u donaturi oħrajn. Sa mill-bidu tal-programm, il-Litwanja kkontribwiet madwar 14 % għall-attivitajiet diretti tad-dekummissjonar. Madankollu, peress li l-programm ma jkoprix ċerti attivitajiet relatati, inkluż is-sikurezza fiżika u dik kontra n-nirien, il-kontribuzzjoni reali tal-Litwanja hija ogħla. Fl-istess ħin, il-Litwanja għadha terfa’ r-responsabbiltà sħiħa għall-iżvilupp soċjoekonomiku ta’ Visaginas, belt li nbniet apposta għall-impjant tal-enerġija nukleari, li għadha affettwata b’mod sinifikanti mill-ogħla rata ta’ qgħad wara li l-impjant ingħalaq. Filwaqt li dawk l-isfidi huma hawnhekk rikonoxxuti, jenħtieġ li l-finanzjament permezz ta’ dan il-programm ma jintużax biex jindirizzahom, u jenħtieġ li, meta meħtieġ, jiġu appoġġati permezz ta’ riżorsi minn fondi oħrajn. 
(21)	Tqiesu kif xieraq ir-Rapport Speċjali Nru 22/2016 tal-Qorti tal-Awdituri[footnoteRef:17], ir-rakkomandazzjonijiet tiegħu, u t-tweġiba tal-Kummissjoni. [17: 	Ir-Rapport Speċjali Nru 22/2016 – “Programmi ta’ għajnuna tal-UE għad-dekummissjonar ta’ impjanti nukleari fil-Litwanja, fil-Bulgarija u s-Slovakkja: seħħ xi progress mill-2011 ’l hawn, iżda sfidi kruċjali huma mistennija fil-ġejjieni”, il-Qorti Ewropea tal-Awdituri.] 

(22)	Il-programm jaqa’ fil-kamp ta’ applikazzjoni tal-Programm Nazzjonali Litwan skont id-Direttiva tal-Kunsill 2011/70/Euratom.
(23)	Sabiex ikunu żgurati kundizzjonijiet uniformi għall-implimentazzjoni tal-objettivi tal-programm, jenħtieġ li jiġu konferiti setgħat ta’ implimentazzjoni lill-Kummissjoni. Jenħtieġ li dawk is-setgħat jiġu eżerċitati f’konformità mar-Regolament (UE) Nru 182/2011 tal-Parlament Ewropew u tal-Kunsill[footnoteRef:18].  [18: 	Ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13, ELI: http://data.europa.eu/eli/reg/2011/182/oj).] 

(24)	Jenħtieġ li l-metodi tal-implimentazzjoni u l-forom tal-finanzjament tal-Unjoni stabbiliti f’dan ir-Regolament jintgħażlu abbażi tal-kapaċità tagħhom li jilħqu b’mod effiċjenti l-objettivi speċifiċi tal-attivitajiet u li jagħtu r-riżultati, filwaqt li jitqiesu, b’mod partikolari, il-livell għoli ta’ sikurezza, il-kostijiet tal-kontrolli, il-piż amministrattiv, u r-riskju mistenni ta’ nonkonformità. Dak jenħtieġ li jkun jinkludi kunsiderazzjoni tal-użu ta’ somom f’daqqa, rati fissi u kostijiet unitarji, kif ukoll finanzjament mhux marbut mal-kostijiet kif imsemmi fl-Artikolu 125(1), il-punt (a), tar-Regolament (UE, Euratom) 2024/2509.
(25)	Il-programm jissostitwixxi l-programm stabbilit bir-Regolament (UE) 2021/101 għall-perjodu mill-1 ta’ Jannar 2021 sal-31 ta’ Diċembru 2027. Għalhekk, dak ir-Regolament jenħtieġ li jitħassar,
ADOTTA DAN IR-REGOLAMENT:
Artikolu 1
Suġġett
Dan ir-Regolament jistabbilixxi l-programm ta’ assistenza għad-dekummissjonar nukleari tal-impjant tal-enerġija nukleari ta’ Ignalina fil-Litwanja (“il-programm”) u jistabbilixxi l-objettivi tal-programm, il-baġit tiegħu għall-perjodu mill-1 ta’ Jannar 2028 sal-31 ta’ Diċembru 2034, il-forom tal-finanzjament tal-Unjoni u r-regoli għall-għoti ta’ tali finanzjament.
Artikolu 2
Definizzjonijiet
Għall-iskopijiet ta’ dan ir-Regolament, japplikaw id-definizzjonijiet li ġejjin:
[bookmark: Article3](1)	“dekummissjonar” tfisser miżuri amministrattivi u tekniċi li jippermettu t-tneħħija tal-kontrolli regolatorji kollha, jew ta’ wħud minnhom, minn faċilità nukleari u li għandhom l-għan jiżguraw il-protezzjoni fit-tul tal-pubbliku u tal-ambjent, inkluż it-tnaqqis tal-livelli tar-radjonuklidi residwi fil-materjali u fis-sit tal-faċilità; 
(2)	“pjan tad-dekummissjonar” tfisser id-dokument bl-informazzjoni dettaljata dwar id-dekummissjonar propost u li jkopri l-istrateġija tad-dekummissjonar magħżula; l-iskeda, it-tip u s-sekwenza tal-attivitajiet tad-dekummissjonar; l-istrateġija tal-immaniġġjar tal-iskart applikata, inkluż l-ikklirjar; l-istat aħħari propost; il-ħżin u r-rimi tal-iskart mid-dekummissjonar; il-perjodu taż-żmien għad-dekummissjonar; l-istimi tal-kostijiet għat-tlestija tad-dekummissjonar; u l-objettivi, ir-riżultati mistennija, l-objettivi intermedji, id-dati ta’ mira, kif ukoll l-indikaturi tad-dekummissjonar ewlenin korrispondenti, inkluż l-indikaturi bbażati fuq il-valur miksub. Il-pjan ħejjieh id-detentur tal-liċenzja tal-faċilità nukleari u hu rifless fil-programmi ta’ ħidma pluriennali tal-programm.
Artikolu 3
Objettivi tal-programm
1.	Il-programm għandu l-objettivi ġenerali li:
(a)	il-Litwanja tiġi assistita b’mod adegwat fl-implimentazzjoni tad-dekummissjonar tal-impjant tal-enerġija nukleari ta’ Ignalina, b’enfasi speċifika fuq il-ġestjoni tal-isfidi tas-sikurezza radjoloġika u l-ottimizzazzjoni tal-effiċjenza tal-implimentazzjoni tal-programm permezz tal-organizzazzjoni mtejba, l-innovazzjoni, u t-titjib tal-ħiliet u t-taħriġ mill-ġdid ta’ ħiliet tal-ħaddiema, filwaqt li jiġi żgurat li kwalunkwe tnaqqis fl-ammont ta’ ħaddiema ma joħloqx riskji operazzjonali bla bżonn.
(b)	jinħoloq għarfien dwar il-proċess tad-dekummissjonar nukleari u l-immaniġġjar tal-iskart radjuattiv li jirriżulta mill-attivitajiet tad-dekummissjonar, u jingħataw prodotti ta’ għarfien espliċiti dwar materji ta’ governanza tad-dekummissjonar u tal-immaniġġjar tal-iskart, l-aqwa prattiki maniġerjali, il-protokolli tas-saħħa u s-sikurezza għall-ħaddiema u l-pubbliku ġenerali u l-isfidi teknoloġiċi, b’enfasi partikolari fuq il-prevenzjoni tal-kontaminazzjoni ambjentali u l-effetti negattivi fuq is-saħħa minn materjali radjuattivi. 
	L-għarfien imsemmi fil-punt (b) tal-ewwel subparagrafu għandu jinxtered fil-livell tal-Unjoni u, fejn xieraq, lil hinn, fl-oqsma rilevanti kollha, bl-iżvilupp ta’ sinerġiji potenzjali tal-Unjoni, permezz tal-programm tal-Istrument għal Kooperazzjoni fil-qasam tas-Sikurezza Nukleari u d-Dekummissjonar (INSC-D), kif stabbilit fl-Artikolu [X] tar-Regolament (Euratom) [XXX].
2.	Iċ-Ċentru Konġunt tar-Riċerka għandu jikkoordina l-istruttura u d-disseminazzjoni tal-għarfien, imsemmi fil-paragrafu 1, l-ewwel subparagrafu, il-punt (b), lill-Istati Membri u, meta rilevanti u b’ċerti kundizzjonijiet, lil pajjiżi terzi mingħajr ma jiżvela kwalunkwe informazzjoni sensittiva li jkollhom l-impriżi. Kwalunkwe disseminazzjoni lil hinn mill-Unjoni għandha tkun ikkontrollata kif xieraq u soġġetta għal salvagwardji ta’ kunfidenzjalità, li jiżguraw il-protezzjoni tal-interessi tas-sigurtà, tal-proprjetà intellettwali u tat-tmexxija teknoloġika tal-Unjoni. Dawk l-attivitajiet għandhom jiffinanzjawhom il-programm INSC-D u l-Unjoni permezz ta’ 100% tal-kostijiet eliġibbli. F’każijiet fejn pajjiż terz jingħata aċċess għall-għarfien jew għat-taħriġ previst f’dan il-programm, tali aċċess għandu jkun soġġett għal kontribuzzjoni finanzjarja xierqa, li għandhom jaqblu dwarha l-Unjoni u l-pajjiż terz.
[bookmark: _Hlk205197909]3.	L-objettiv speċifiku tal-programm għandu jkun li jwettaq l-inġinerija, iż-żarmar u d-dekontaminazzjoni tat-tagħmir u tax-xaftijiet tar-reatturi ta’ Ignalina f’konformità mal-pjan tad-dekummissjonar, inkluż l-immaniġġjar tal-iskart radjuattiv li jirriżulta mill-attivitajiet tad-dekummissjonar, filwaqt li jiżgura l-ogħla standards ta’ protezzjoni mir-radjazzjoni għall-ħaddiema, għall-pubbliku ġenerali u għall-ambjent, u li jkompli l-ġestjoni sikura tad-dekummissjonar u tal-iskart li ntiret, filwaqt li jipprevjeni l-ħsara ambjentali fit-tul u l-effetti negattivi fuq is-saħħa. Fid-dawl tal-ambjent ġeopolitiku u ta’ sigurtà li qed jevolvi, is-sit tad-dekummissjonar nukleari għandu jkun protett b’mod adegwat kontra theddid ibridu, inklużi attakki fuq infrastruttura kritika minn sistemi tal-ajru mingħajr bdot abbord. Għal dak l-għan, il-programm jista’ jintuża biex jiffinanzja miżuri biex tiżdied is-sigurtà tas-sit tal-faċilità nukleari minn theddid bħal dan.
4.	Id-deskrizzjoni dettaljata tal-objettiv speċifiku msemmi fil-paragrafu 3 ta’ dan l-Artikolu hija stabbilita fl-Anness. Il-Kummissjoni tista’ temenda l-Anness permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati f’konformità mal-proċedura msemmija fl-Artikolu 11(2). L-implimentazzjoni tal-programm u l-objettivi speċifiċi tiegħu għandhom ikunu ggwidati minn miri u stadji importanti ċari u enfasi fuq l-infiq kosteffiċjenti u trasparenti tal-baġit.
Artikolu 4
Baġit
1.	Il-pakkett tal-programm għall-implimentazzjoni tal-programm għall-perjodu mill-1 ta’ Jannar 2028 sal-31 ta’ Diċembru 2034 huwa ffissat għal EUR 678 000 000 bi prezzijiet attwali (EUR 602 720 000 bi prezzijiet tal-2025).
2.	L-impenji tal-baġit għal azzjonijiet li jkunu jestendu għal aktar minn sena finanzjarja waħda jistgħu jinqasmu fuq diversi snin f’pagamenti parzjali annwali.
3.	L-approprjazzjonijiet jistgħu jiddaħħlu fil-baġit tal-Unjoni għal wara l-2034 biex ikopru l-ispejjeż neċessarji u biex jippermettu l-ġestjoni tal-azzjoni li ma titlestiex sa tmiem il-programm.
4.	Il-pakkett finanzjarju msemmi fil-paragrafu 1 ta’ dan l-Artikolu u l-ammonti tar-riżorsi addizzjonali msemmija fl-Artikolu 5 jistgħu jintużaw ukoll għal assistenza teknika u amministrattiva għall-implimentazzjoni tal-programm, bħal attivitajiet preparatorji, tal-monitoraġġ, tal-kontroll, tal-awditjar u tal-evalwazzjoni, sistemi u pjattaformi tat-teknoloġija tal-informazzjoni korporattiva, attivitajiet tal-komunikazzjoni tal-informazzjoni u tal-viżibbiltà, inkluż il-komunikazzjoni korporattiva dwar il-prijoritajiet politiċi tal-Unjoni, u kull assistenza teknika u amministrattiva oħra jew spejjeż relatati mal-persunal imġarrba mill-Kummissjoni għall-ġestjoni tal-programm.
[bookmark: _Hlk205384049]Artikolu 5
Riżorsi addizzjonali
1.	L-Istati Membri, l-istituzzjonijiet, il-korpi u l-aġenziji tal-Unjoni, pajjiżi terzi, organizzazzjonijiet internazzjonali, istituzzjonijiet finanzjarji internazzjonali jew partijiet terzi oħra, jistgħu jipprovdu kontribuzzjonijiet finanzjarji jew mhux finanzjarji addizzjonali għall-programm. Il-kontribuzzjonijiet finanzjarji addizzjonali għandhom jikkostitwixxu dħul assenjat estern skont it-tifsira tal-Artikolu 21(2), il-punti (a), (d), jew (e) jew l-Artikolu 21(5) tar-Regolament (UE, Euratom) 2024/2509.
2.	Riżorsi allokati lill-Istati Membri taħt ġestjoni kondiviża jistgħu, fuq talba tagħhom, jitqiegħdu għad-dispożizzjoni tal-programm. Il-Kummissjoni għandha timplimenta dawk ir-riżorsi direttament jew indirettament f’konformità mal-Artikolu 62(1), il-punt (a) jew (c), tar-Regolament (UE, Euratom) 2024/2509. Tali riżorsi għandhom ikunu addizzjonali għall-ammont imsemmi fl-Artikolu 4(1) ta’ dan ir-Regolament. Tali riżorsi għandhom jintużaw għall-benefiċċju tal-Istat Membru kkonċernat. Jekk il-Kummissjoni ma tkunx daħlet f’impenn legali taħt ġestjoni diretta jew indiretta għal ammonti addizzjonali magħmula disponibbli b’dan il-mod għall-programm, l-ammonti mhux impenjati korrispondenti jistgħu, fuq talba tal-Istat Membru kkonċernat, jiġu ttrasferiti lura għal programm sors rispettiv wieħed jew aktar jew għas-suċċessuri tagħhom.
Artikolu 6 
Finanzjament alternattiv, kombinat u kumulattiv
1.	Il-programm għandu jiġi implimentat f’sinerġija ma’ programmi oħra tal-Unjoni. Anke azzjoni li tkun irċeviet kontribuzzjoni tal-Unjoni minn programm ieħor tista’ tirċievi kontribuzzjoni fil-qafas tal-programm. Ir-regoli tal-programm rilevanti tal-Unjoni għandhom japplikaw għall-kontribuzzjoni korrispondenti, jew inkella jista’ jiġi applikat sett uniku ta’ regoli għall-kontribuzzjonijiet kollha u jista’ jiġi konkluż impenn legali wieħed. Jekk il-kontribuzzjoni tal-Unjoni tkun ibbażata fuq il-kostijiet eliġibbli, l-appoġġ kumulattiv mill-baġit tal-Unjoni ma għandux jaqbeż it-total tal-kostijiet eliġibbli tal-azzjoni u jista’ jiġi kkalkulat fuq bażi pro rata f’konformità mad-dokumenti li jistabbilixxu l-kundizzjonijiet għall-appoġġ. 
2.	Il-proċeduri tal-għoti permezz tal-programm jistgħu jsiru b’mod konġunt b’ġestjoni diretta jew indiretta minn Stati Membri, minn istituzzjonijiet, korpi u aġenziji tal-Unjoni, minn pajjiżi terzi, minn organizzazzjonijiet internazzjonali, minn istituzzjonijiet finanzjarji internazzjonali, jew minn partijiet terzi oħra (“sħab fil-proċedura tal-għoti konġunta”), diment li jkun żgurat il-ħarsien tal-interessi finanzjarji tal-Unjoni. Tali proċeduri għandhom ikunu soġġetti għal sett uniku ta’ regoli u jwasslu għall-konklużjoni ta’ impenn legali uniku. Għal dak l-għan, is-sħab fil-proċedura ta’ għoti konġunta jistgħu jqiegħdu r-riżorsi għad-dispożizzjoni tal-programm f’konformità mal-Artikolu 5 ta’ dan ir-Regolament, jew is-sħab jistgħu jiġu fdati bl-implimentazzjoni tal-proċedura ta’ għoti, fejn applikabbli, f’konformità mal-Artikolu 62(1), il-punt (c) tar-Regolament (UE, Euratom) 2024/2509. Fil-proċeduri tal-għoti konġunti, ir-rappreżentanti tas-sħab tal-proċedura tal-għoti konġunta jistgħu jkunu wkoll membri tal-kumitat tal-evalwazzjoni msemmi fl-Artikolu 153(3) tar-Regolament (UE, Euratom) 2024/2509.
Artikolu 7
Implimentazzjoni u forom ta’ finanzjament tal-Unjoni
1.	Il-programm għandu jiġi implimentat f’konformità mar-Regolament (UE, Euratom) 2024/2509, taħt ġestjoni diretta jew taħt ġestjoni indiretta mal-entitajiet imsemmija fl-Artikolu 62(1), il-punt (c), ta’ dak ir-Regolament.
2.	Il-finanzjament tal-Unjoni permezz tal-programm jista’ jingħata bi kwalunkwe forma f’konformità mar-Regolament (UE, Euratom) 2024/2509, b’mod partikolari, premjijiet, akkwist, u donazzjonijiet mhux finanzjarji.
[bookmark: Article6]Artikolu 8
Eliġibbiltà
[bookmark: Article7]1.	Għall-finanzjament tal-Unjoni għandhom ikunu eliġibbli biss attivitajiet li jimplimentaw l-objettivi stipulati fl-Artikolu 3. Il-konformità ma’ dawk ir-regoli għandha tiġi mmonitorjata kif xieraq, u fil-każ ta’ kwalunkwe irregolarità, għandhom jittieħdu miżuri korrettivi xierqa. Il-finanzjament tal-Unjoni permezz tal-programm għandu jkun limitat għal entitajiet ġuridiċi stabbiliti fi Stat Membru jew f’pajjiż assoċjat ma’ programmi rilevanti tal-Unjoni, sakemm ma jkunx iġġustifikat mod ieħor minn neċessità teknika jew ta’ sigurtà debitament sostanzjata.
2.	Il-programmi ta’ ħidma msemmija fl-Artikolu 110 tar-Regolament (UE, Euratom) 2024/2509 jistgħu jispeċifikaw f’aktar dettall il-kriterji tal-eliġibbiltà stabbiliti f’dan ir-Regolament jew jistabbilixxu kriterji tal-eliġibbiltà addizzjonali għal azzjonijiet speċifiċi.
Artikolu 9
Rati tal-kofinanzjament
[bookmark: _Hlk205197754][bookmark: _Hlk205210414]Ir-rata massima ġenerali tal-kofinanzjament tal-Unjoni applikabbli permezz tal-programm għandha tkun kemm jista’ jkun qrib is-86 %. Il-bqija tal-finanzjament għandhom jipprovduh il-Litwanja u sorsi oħra li mhumiex il-baġit tal-Unjoni.
[bookmark: Article8]Artikolu 10
Programm ta’ ħidma
1.	Il-programm għandu jiġi implimentat bil-programmi ta’ ħidma msemmija fl-Artikolu 110 tar-Regolament (UE, Euratom) 2024/2509. 
2.	Il-programmi ta’ ħidma għandhom ikunu jirriflettu l-pjan tad-dekummissjonar applikabbli li jrid iservi bħala l-linja bażi għall-monitoraġġ u l-evalwazzjoni tal-programm.
Artikolu 11
Kumitat
1.	Il-Kummissjoni għandha tkun megħjuna minn kumitat. Dak il-kumitat għandu jkun kumitat fis-sens tar-Regolament (UE) Nru 182/2011. 
2.	Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
[bookmark: Article13]3.	Fejn l-opinjoni tal-kumitat tkun trid tinkiseb permezz tal-proċedura bil-miktub, dik il-proċedura għandha tittermina mingħajr riżultat fejn, fil-limitu taż-żmien għall-għoti tal-opinjoni, il-president tal-kumitat hekk jiddeċiedi jew maġġoranza sempliċi tal-membri tal-kumitat titlob li jsir hekk.
Artikolu 12
Tħassir
Ir-Regolament (UE) 2021/101 huwa mħassar b’effett mill-1 ta’ Jannar 2028.
[bookmark: Article14]Artikolu 13
Dispożizzjonijiet tranżizzjonali
1.	Dan ir-Regolament ma għandux jaffettwa l-kontinwazzjoni jew il-modifika ta’ azzjonijiet mibdija skont ir-Regolament (UE) 2021/101, li dak ir-Regolament għandu jkompli japplika għalihom sal-għeluq tagħhom.
2.	Il-pakkett finanzjarju għall-programm jista’ jkopri wkoll l-ispejjeż tal-assistenza teknika u amministrattiva meħtieġa biex tkun żgurata t-tranżizzjoni bejn il-programm u l-miżuri adottati skont ir-Regolament (UE) 2021/101.
[bookmark: Article15]Artikolu 14
Dħul fis-seħħ u applikazzjoni
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2028.
Dan ir-Regolament għandu jorbot fl-intier tiegħu u japplika direttament fl-Istati Membri kollha.

Magħmul fi Brussell,
Għall-Kunsill
Il-President



ANNESS 
L-attivitajiet li ġejjin huma koperti mill-objettiv speċifiku stabbilit fl-Artikolu 3(3):
(I)	Iż-żarmar tax-xaftijiet tar-reattur, filwaqt li jiġu żgurati l-ogħla standards ta’ protezzjoni mir-radjazzjoni għall-ħaddiema, għall-pubbliku ġenerali u għall-ambjent:
(1)	it-tlestija taż-żarmar u tad-dekontaminazzjoni taż-żoni ta’ fuq u t’isfel (l-hekk imsejħa żona R1 u żona R2, rispettivament);
(2)	it-tlestija taż-żarmar tas-Separaturi taċ-Ċilindru tal-Istim; 
(3)	il-qalbiet tar-reatturi (imsejħa żona R3):
(a)	iż-żarmar tat-teknoloġija ddisinjata u liċenzjata;
(b)	iż-żarmar tat-tagħmir installat u operazzjonali;
(c)	iż-żarmar u d-dekontaminazzjoni taż-żona ċentrali tax-xaftijiet tar-reatturi f’konformità mal-pjan tad-dekummissjonar; il-progress irid jitkejjel bil-kwantità u t-tip ta’ materjali mneħħija kif ukoll permezz tal-valur miksub);
(d)	il-faċilità tal-ħżin interim tal-iskart tar-reattur imħaddma.
▌ (Ia)	L-implimentazzjoni tal-programm ta’ twaqqigħ tal-bini. Il-progress li jsir fir-rigward ta’ dan l-objettiv għandu jitkejjel mill-kwantità ta’ bini mwaqqa’ kif ukoll permezz tal-valur gwadanjat.

(II)	Ir-riorganizzazzjoni tal-impjant tal-enerġija nukleari ta’ Ignalina (INPP) sabiex ittejjeb l-effiċjenza tal-programm tad-dekummissjonar permezz ta’ organizzazzjoni mtejba u l-aħjar użu tar-riżorsi umani. Fid-dawl tal-attivitajiet taż-żarmar skedati u l-esternalizzazzjoni taż-żarmar taż-żoni ċentrali tax-xaftijiet tar-reattur, għandhom jiġu implimentati miżuri mmirati ta’ titjib tal-ħiliet, taħriġ mill-ġdid ta’ ħiliet u taħriġ biex jappoġġaw l-adattament u r-riallokazzjoni tal-persunal. Meta jiġu kkunsidrati aġġustamenti tal-ħaddiema minħabba l-esternalizzazzjoni, dawn għandhom isiru biss wara li l-esternalizzazzjoni tkun ġiet implimentata u għandhom ikunu akkumpanjati minn politiki ta’ taħriġ mill-ġdid u taħriġ mill-ġdid ta’ ħiliet. Tali aġġustamenti ma għandhomx jipperikolaw it-twettiq sikur u effettiv tal-proċess tad-dekummissjonar. Il-progress għandu jitkejjel fir-rigward ta’ Indikaturi Ewlenin tal-Prestazzjoni speċifiċi, approvati fil-programmi ta’ ħidma tal-implimentazzjoni.
(III)	L-immaniġġjar sikur tal-iskart mid-dekummissjonar u tal-iskart ta’ legat sal-ħżin interim jew sad-disponiment (skont il-kategorija tal-iskart), inkluż it-tlestija tal-infrastruttura tal-immaniġġjar tal-iskart, u r-repożitorju qrib is-superfiċe. Dan irid jitwettaq f’konformità mal-pjan tad-dekummissjonar, fir-reviżjoni finali tiegħu. Il-progress irid jitkejjel bil-kwantità u t-tip ta’ skart maħżun jew mormi b’mod sikur, kif ukoll permezz tal-valur miksub.
(IV)	It-tnaqqis tar-riskji radjoloġiċi. Il-progress irid jitkejjel permezz ta’ valutazzjonijiet tas-sikurezza tal-attivitajiet u tal-faċilità, billi jiġu identifikati modi kif jistgħu jseħħu esponimenti potenzjali u jiġu stmati l-probabbiltajiet u l-firxa ta’ dawk l-esponimenti potenzjali.
▌ 
[bookmark: _Hlk228330487](IVa)	Il-protezzjoni tas-sit tad-dekummissjonar nukleari kontra theddid ibridu, inkluż attakki minn sistemi mingħajr bdot abbord fuq infrastruttura kritika, kif ukoll it-tisħiħ tat-tħejjija, is-sensibilizzazzjoni dwar ir-riskju u l-kapaċitajiet ta’ prevenzjoni. 

[bookmark: _Toc234243068][bookmark: _Toc236753717]NOTA SPJEGATTIVA


Id-dekummissjonar tal-impjant tal-enerġija nukleari ta’ Ignalina (INPP) huwa sfida li hija l-ewwel tat-tip tagħha u teknikament kumplessa ħafna għas-sikurezza nukleari Ewropea. Dan il-proċess jinvolvi wkoll il-fatt li l-UE tissodisfa l-impenn tagħha għas-solidarjetà mal-Litwanja.
Skont il-Protokoll Nru 4 tat-Trattat tal-Adeżjoni tal-Litwanja fl-UE, il-pajjiż kien meħtieġ jagħlaq l-impjant tal-enerġija nukleari ta’ Ignalina qabel iż-żmien minħabba tħassib serju dwar is-sikurezza fl-Ewropa. Ir-reatturi tat-tip Chernobyl immoderati bil-grafit, għalkemm ferm aktar b’saħħithom, ma kellhomx konteniment sħiħ, u intrinsikament ma kinux sikuri minħabba disinn fundamentalment difettuż. Mil-lat politiku, l-għeluq tal-impjant kien deċiżjoni diffiċli ħafna għal-Litwanja, fejn l-enerġija nukleari, fl-eqqel tagħha fl-1993, kopriet madwar 88 % tad-domanda domestika għall-elettriku. Madankollu, id-deċiżjoni ttieħdet fl-interess tas-sikurezza tal-Ewropa u abbażi ta’ wegħda ċara minquxa fit-Trattat tal-Adeżjoni: li l-Unjoni Ewropea tipprovdi għajnuna finanzjarja “adegwata” għad-dekummissjonar tal-impjant tal-era Sovjetika. Ir-Rapporteur jilqa’ r-Regolament propost li jistabbilixxi l-ammont u l-kundizzjonijiet għall-QFP 2028-2034 li jmiss. It-twaqqif tal-programm kien jimmina l-kredibbiltà tal-Unjoni. Madankollu, ir-Rapporteur għandu l-għan li jkompli jsaħħaħ il-proposta, speċjalment billi jqis l-isfidi ġeopolitiċi attwali, permezz ta’ sensiela ta’ emendi mmirati:
1. Finanzjament prevedibbli u stabbli
Ir-Rapporteur jilqa’ l-proposta tal-Kummissjoni li l-finanzjament tal-programm fil-QFP li jmiss jiġi stabbilit għal EUR 678 000 000 fi prezzijiet attwali. Madankollu, kemm fil-premessi kif ukoll fit-test ewlieni, dan l-ammont jissejjaħ “indikattiv” (“pakkett finanzjarju indikattiv”), li potenzjalment jimplika li dan l-ammont huwa negozjabbli u jista’ jitnaqqas. Dan huwa inkwetanti, b’mod partikolari peress li dan ma kienx il-każ fil-perjodi preċedenti. Ir-Rapporteur iqis it-terminu “indikattiv” bħala qarrieqi: jista’ jnaqqas il-fiduċja li l-programm se jiġi ffinanzjat b’mod adegwat. Matul il-QFP li jmiss, se jibda ż-żarmar tal-qlub tar-reatturi, u ladarba jinbeda, dan ix-xogħol ma jistax jiġi interrott minħabba l-prevenzjoni tar-riskji u l-perikli radjoloġiċi. Kwalunkwe inċertezza fil-finanzjament għalhekk tqajjem tħassib serju dwar is-sikurezza nukleari.
2. Sistemi kontra d-droni
Il-protezzjoni fiżika tal-impjant bħalissa taqa’ barra mill-kamp ta’ applikazzjoni tal-programm Ignalina u tibqa’ r-responsabbiltà tal-Istat Litwan. Madankollu, f’dawn l-aħħar snin, l-impjanti tal-enerġija nukleari saru l-mira ta’ attakki militari, bħal pereżempju fi Frar 2025, meta dron ikkawża ħsara kważi irreparabbli lis-sarkofagu tar-reattur ta’ Chernobyl, u dan irriżulta f’kost ekonomiku sinifikanti. Għaldaqstant, ir-Rapporteur jipproponi li l-protezzjoni tas-sit kontra d-droni tiġi inkluża fil-kamp ta’ applikazzjoni tal-programm biex tiġi ssalvagwardjata l-popolazzjoni u jiġi evitat telf ambjentali u ekonomiku. Dan iservi wkoll biex jipproteġi l-investimenti li l-Unjoni għamlet matul is-snin fid-dekummissjonar ta’ dan l-oġġett. 
3. It-tisħiħ tas-sovranità teknoloġika tal-Unjoni
Fl-opinjoni tar-Rapporteur, il-finanzjament tal-Unjoni permezz tal-programm Ignalina għandu jkun limitat għal entitajiet ġuridiċi stabbiliti fi Stat Membru jew f’pajjiż assoċjat ma’ programmi rilevanti tal-Unjoni, sakemm ma jkunx iġġustifikat mod ieħor minn neċessità teknika jew ta’ sigurtà debitament sostanzjata. Il-fatt li tiġi limitata l-eliġibbiltà jsaħħaħ il-protezzjoni ta’ teknoloġiji sensittivi, infrastruttura kritika u għarfien strateġiku. Jappoġġa wkoll l-objettiv tal-Unjoni li ssaħħaħ is-sovranità teknoloġika u l-awtonomija strateġika. Eċċezzjonijiet jistgħu jsiru biss permezz ta’ sigurtà sostanzjali jew neċessità teknika.Sabiex jissaħħu s-sovranità teknoloġika u l-awtonomija strateġika tal-Unjoni fis-settur tad-dekummissjonar nukleari, l-għarfien iġġenerat fil-kuntest tal-programm għandu primarjament isaħħaħ il-kapaċitajiet industrijali u teknoloġiċi tal-Unjoni, filwaqt li d-disseminazzjoni lil hinn mill-Unjoni għandha titwettaq b’mod li jissalvagwardja l-interessi tas-sigurtà, il-proprjetà intellettwali u t-tmexxija teknoloġika tal-Unjoni.Il-kondiviżjoni tal-għarfien b’mod indiskriminat tirriskja li tagħti s-setgħa lill-kompetituri tal-Ewropa, inkluż ir-rivali ġeopolitiċi għad-detriment tal-interess tal-Unjoni.
4. Repożitorju ġeoloġiku
Il-proposta tal-Kummissjoni teskludi r-rimi tal-fjuwil użat u tal-iskart radjuattiv f’repożitorju ġeoloġiku fond, filwaqt li r-Rapporteur jitlob li dan jinżamm fil-programm. Minħabba l-għeluq prematur, l-impjant tal-enerġija nukleari ta’ Ignalina ma setax jiġġenera riżorsi finanzjarji għar-rimi finali tal-fjuwil użat u tal-iskart radjuattiv iġġenerat matul l-operat tiegħu u ma setax jissodisfa r-responsabbiltà tiegħu bħala ġeneratur tal-iskart radjuattiv kif previst fl-Artikolu 9 tad-Direttiva tal-Kunsill 2011/70/Euratom u fl-atti legali nazzjonali.Għalkemm il-Litwanja għandha terfa’ r-responsabbiltà għall-ġestjoni tal-fjuwil użat u tal-iskart radjuattiv, inkluż ir-rimi finali, il-kobor tal-piż finanzjarju mqiegħed fuq il-Litwanja (biex tikkofinanzja d-dekummissjonar tal-impjant tal-enerġija nukleari ta’ Ignalina u fl-istess ħin tiffinanzja l-implimentazzjoni tar-repożitorju ġeoloġiku fond) ipoġġi lil-Litwanja f’sitwazzjoni eċċezzjonalment problematika. Il-kost tar-rimi finali huwa stmat għall-ammont impressjonanti ta’ EUR 6,5 biljun. Is-solidarjetà tal-UE għalhekk trid tiġi riflessa wkoll fl-appoġġ finanzjarju għall-isforz tal-Litwanja biex timplimenta soluzzjonijiet ta’ rimi finali u tevita piż żejjed għall-ġenerazzjonijiet futuri.

[bookmark: FootprintPageRR][bookmark: _Toc236753718]ANNESS: DIKJARAZZJONI TAL-KONTRIBUT
<FootprintIntro>F’konformità mal-Artikolu 8 tal-Anness I tar-Regoli ta’ Proċedura, ir-rapporteur jiddikjara li fir-rapport tiegħu inkluda kontribut dwar kwistjonijiet li għandhom x’jaqsmu mas-suġġett tal-fajl li rċieva, għat-tħejjija tar-rapport, qabel l-adozzjoni tiegħu fil-kumitat, mingħand ir-rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza[footnoteRef:19] li ġejjin, jew mingħand ir-rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom, li ġejjin:</FootprintIntro> [19:  Il-Ftehim Interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar Reġistru Obbligatorju ta’ Trasparenza (ĠU L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

	1. Rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza

	2. Rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom

	Xejn


Il-lista ta’ hawn fuq hija mfassla taħt ir-responsabbiltà esklużiva tar-rapporteur.
Meta persuni fiżiċi jkunu identifikati fil-lista b’isimhom, bil-funzjoni tagħhom jew bit-tnejn li huma, ir-rapporteur jiddikjara li ppreżenta lill-persuni fiżiċi kkonċernati l-Avviż tal-Parlament Ewropew Nru 484 dwar il-Protezzjoni tad-Data (https://www.europarl.europa.eu/data-protect/index.do), li jistabbilixxi l-kundizzjonijiet applikabbli għall-ipproċessar tad-data personali tagħhom u d-drittijiet marbuta ma’ dak l-ipproċessar.

<Date>{03/06/2026}3.6.2026</Date>
[bookmark: OpinionToc_1][bookmark: _Toc236753719]<CommissionResp>VALUTAZZJONI BAĠITARJA TAL-KUMITAT GĦALL-BAĠITS</CommissionResp>
<CommissionInt>għall-Kumitat għall-Industrija, ir-Riċerka u l-Enerġija</CommissionInt>
<Titre>dwar il-proposta għal regolament tal-Kunsill li jistabbilixxi l-programm ta’ assistenza għad-dekummissjonar nukleari tal-impjant tal-enerġija nukleari ta’ Ignalina fil-Litwanja għall-perjodu 2028-2034, u li jħassar ir-Regolament (UE) 2021/101</Titre>
<DocRef>(COM(2025)0476 – C10‑0271/2025 – 2025/0268(NLE))</DocRef>
Rapporteur għal valutazzjoni baġitarja: <Depute>Rasmus Nordqvist</Depute>

<Intro>Bis-saħħa tal-Artikolu 58 tar-Regoli ta’ Proċedura, il-Kumitat għall-Baġits ħareġ valutazzjoni tal-proposta u kkonkluda dan li ġej:</Intro>
Il-Kumitat għall-Baġits,
A.	billi l-għan tal-programm ta’ assistenza għad-dekummissjonar nukleari tal-impjant tal-enerġija nukleari ta’ Ignalina fil-Litwanja (il-programm Ignalina) huwa li jgħin lil-Litwanja tindirizza l-isfidi tas-sikurezza assoċjati mad-dekummissjonar ta’ impjant tal-enerġija nukleari, filwaqt li jiġġenera għarfien biex jinqasam bejn l-Istati Membri tal-UE u l-pajjiżi mhux tal-UE għall-attivitajiet tad-dekummissjonar tagħhom stess; billi l-programm propost huwa tkomplija tal-attivitajiet li ilhom jitwettqu mill-bidu tas-snin 2000 u li mistennijin jibqgħu għaddejjin sal-2049;
B. 	billi s-sikurezza nukleari hija ben pubbliku, u l-programmi tal-imgħoddi wrew il-valur miżjud tal-ġbir u tat-tixrid tal-għarfien marbut mas-sikurezza nukleari u mad-dekummissjonar tal-impjanti tal-enerġija nukleari;
C.	billi livelli għoljin ta’ sikurezza nukleari jillimitaw ir-riskji assoċjati mal-ġestjoni tal-faċilitajiet nukleari;
D.	billi l-kontribut finanzjarju u tekniku tal-UE għad-dekummissjonar tal-impjant tal-enerġija ta’ Ignalina huwa minqux fit-Trattat ta’ Adeżjoni tal-Litwanja bħala turija tas-solidarjetà Ewropea;
1.	Jaqbel li l-pakkett tal-programm għandu jiġi stabbilit għal EUR 678 000 000 fi prezzijiet attwali (EUR 602 720 000 fi prezzijiet tal-2025) sabiex jiġu ssodisfati l-objettivi tal-programm;
2.	Iqis li jridu jkunu disponibbli biżżejjed riżorsi umani u tekniċi mill-bidu nett u matul il-perjodu kollu ta’ programmazzjoni tal-qafas finanzjarju pluriennali 2028-2034 bil-għan li tiġi żgurata l-implimentazzjoni effettiva tal-programm Ignalina;
3.	Jisħaq li l-attivitajiet ta’ dekummissjonar jissodisfaw l-obbligi legali u tekniċi fit-tul; iqis, għalhekk, li programmazzjoni finanzjarja stabbli u prevedibbli hija kundizzjoni għal ġestjoni baġitarja tajba;
4.	Jieħu nota tal-komplementarjetà ssuġġerita bejn il-programm Ignalina u programmi oħrajn, bħall-Istrument għal Kooperazzjoni fil-qasam tas-Sikurezza Nukleari u d-Dekummissjonar u l-Fond ta’ Koeżjoni; jisħaq li komplementarjetà msaħħa bejn l-istrumenti ma tridx issir għad-detriment tat-traċċabbiltà tan-nefqa jew tal-prerogattivi tal-awtorità baġitarja; jisħaq, f’dan ir-rigward, li kwalunkwe kontribut ta’ dan it-tip trid tiġi riflessa kif xieraq fid-dikjarazzjoni tal-prestazzjoni tal-programmi għall-programm Ignalina; jinsisti li l-awtorità baġitarja għandha żżomm il-kontroll totali fuq il-mod kif ir-riżorsi jiġu kkombinati bejn l-istrumenti u fuq il-kontribut effettiv ta’ kull programm għall-prijoritajiet tal-UE, partikolarment permezz ta’ nomenklatura baġitarja dettaljata; jisħaq li komplementarjetà msaħħa bejn il-programmi ma tridx twassal għal kumplessità sproporzjonata għall-benefiċjarji; jitlob li l-finanzjament tal-UE jkun aktar ċar, aktar aċċessibbli u aktar koerenti sabiex tiġi ffaċilitata l-adozzjoni u jiġi massimizzat l-impatt tal-investimenti;
5.	Jisħaq li l-użu tad-dħul assenjat estern fl-ambitu tal-programm Ignalina jrid ikun ċirkoskritt b’mod ċar, totalment trasparenti u suġġett għal skrutinju parlamentari effettiv; jieħu nota, f’dan ir-rigward, tad-dispożizzjonijiet relatati mal-kontribuzzjonijiet finanzjarji ta’ pajjiżi terzi parteċipanti u ta’ donaturi oħrajn; jissottolinja li, jekk il-Kumitat għall-Industrija, ir-Riċerka u l-Enerġija jikkunsidra li jemenda d-dispożizzjonijiet relatati mad-dħul assenjat estern, dan għandu jsir f’koordinament mal-Kumitat għall-Baġits u mal-kumitati l-oħra sabiex jiġi żgurat li l-approċċ adottat ikun konsistenti;
6.	Ifakkar fil-proposta għal regolament li jistabbilixxi qafas ta’ traċċar u ta’ prestazzjoni tan-nefqa baġitarja u regoli orizzontali oħra għall-programmi u għall-attivitajiet tal-Unjoni[footnoteRef:20] (ir-Regolament dwar il-Prestazzjoni), li jistabbilixxi lista unika u razzjonalizzata ta’ indikaturi tal-prestazzjoni u dispożizzjonijiet ta’ monitoraġġ u ta’ evalwazzjoni, li wħud minnhom huma rilevanti għall-programm Ignalina; jissottolinja li kwalunkwe bidla fl-arkitettura, fl-objettivi u fl-azzjonijiet eliġibbli fl-ambitu tal-programm jeħtieġ li tiġi riflessa b’mod xieraq fl-Anness I tar-Regolament dwar il-Prestazzjoni, bħala parti mill-proċess ta’ emendar u ta’ negozjar ta’ dak ir-regolament. jirrimarka li, filwaqt li l-leġiżlazzjoni settorjali tista’ tissupplimenta r-Regolament dwar il-Pestazzjoni, pereżempju fir-rigward tal-evalwazzjonijiet tal-programmi, għandha tibqa’ konsistenti mad-dispożizzjonijiet ta’ dak ir-regolament; [20:  Il-proposta għal regolament tal-Parlament Ewropew u tal-Kunsill li jistabbilixxi qafas ta’ traċċar u ta’ prestazzjoni tan-nefqa baġitarja u regoli orizzontali oħra għall-programmi u għall-attivitajiet tal-Unjoni (COM(2025)0545).] 

7.	Ifakkar li, skont l-Artikolu 6(2) u (3) tar-Regolament (UE, Euratom) 2024/2509[footnoteRef:21] (ir-Regolament Finanzjarju), reġim ġenerali ta’ kundizzjonalità f’każijiet ta’ ksur tal-istat tad-dritt japplika għall-istabbiliment u l-implimentazzjoni tal-baġit; jissottolinja, barra minn hekk, li l-Istati Membri u l-Kummissjoni jeħtiġilhom, fl-implimentazzjoni tal-baġit, jiżguraw konformità mal-Karta tad-Drittijiet Fundamentali tal-Unjoni Ewropea u jirrispettaw il-valuri li fuqhom hija msejsa l-UE, kif minqux fl-Artikolu 2 tat-Trattat dwar l-Unjoni Ewropea. [21:  Ir-Regolament (UE, Euratom) 2024/2509 tal-Parlament Ewropew u tal-Kunsill tat-23 ta’ Settembru 2024 dwar ir-regoli finanzjarji applikabbli għall-baġit ġenerali tal-Unjoni (ĠU L, 2024/2509, 26.9.2024, ELI: http://data.europa.eu/eli/reg/2024/2509/oj).] 

EMENDA
Fil-qafas tal-valutazzjoni baġitarja tiegħu, il-Kumitat għall-Baġits jippreżenta wkoll l-emendi li ġejjin għall-proposta:
[bookmark: restart]<RepeatBlock-Amend><Amend>Emenda		<NumAm>1</NumAm>
<DocAmend>Proposta għal regolament</DocAmend>
<Article>Artikolu 4 – paragrafu 1</Article>
	

	Test propost mill-Kummissjoni
	Emenda

	Il-pakkett finanzjarju indikattiv għall-implimentazzjoni tal-Programm għall-perjodu mill-1 ta’ Jannar 2028 sal-31 ta’ Diċembru 2034 huwa ffissat għal EUR 678 000 000 bi prezzijiet attwali.
	Il-pakkett tal-programm għall-implimentazzjoni tal-Programm għall-perjodu mill-1 ta’ Jannar 2028 sal-31 ta’ Diċembru 2034 huwa ffissat għal EUR 678 000 000 fi prezzijiet attwali (EUR 602 720 000 fi prezzijiet tal-2025).

<FootprintIntro>Ir-rapporteur għal valutazzjoni baġitarja jiddikjara, taħt ir-responsabbiltà esklużiva tiegħu, li fil-valutazzjoni baġitarja tiegħu ma inkludiex kontribut mingħand rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza[footnoteRef:22], jew mingħand rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom, li għandhom jiġu elenkati f’dan l-Anness f’konformità mal-Artikolu 8 tal-Anness I tar-Regoli ta’ Proċedura.</FootprintIntro> [22:  Il-Ftehim Interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar Reġistru Obbligatorju ta’ Trasparenza (ĠU L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

